Forslag til RÅDETS AFGØRELSE om fastlæggelse af Den Europæiske Unions holdning til forslagene om ændring af bilag II og III til protokollen om særligt beskyttede områder og den biologiske mangfoldighed i Middelhavet til konventionen om beskyttelse af havmiljø og kystområder i Middelhavet på de kontraherende parters syttende møde /* COM/2012/047 final - 2012/0021 (NLE) */





BEGRUNDELSE 1) Formålet med konventionen om beskyttelse af havmiljø og kystområder i Middelhavet (Barcelona-konventionen) er at forebygge, reducere, bekæmpe og i størst muligt omfang at fjerne forurening af Middelhavsområdet og beskytte og forbedre områdets havmiljø og dermed bidrage til områdets bæredygtige udvikling. Det drejer sig om en tværstatslig traktat, der er vedtaget som et regionalhavsprogram under De Forenede Nationers miljøprogram. EU har siden 1977 været kontraherende part i Barcelona-konventionen[1], og EU godkendte i 1999 protokollen om særligt beskyttede områder og den biologiske mangfoldighed i Middelhavet og bilagene dertil (protokollen)[2]. 2) De kontraherende parters møde er konventionens beslutningstagende organ med beføjelse til om nødvendigt at vedtage, revidere og ændre bilagene til konventionen eller protokollerne til konventionen på grundlag af de ændringer, der er foreslået af de kontraherende parter. Der er fremsat en række forslag om ændring af bilag II og III til protokollen. Forslagene blev fremlagt til evaluering på det møde, der blev afholdt for de nationale "Focal Points" i Marseille (Frankrig) fra 17. til 20. maj 2011, med henblik på vedtagelse på det syttende møde for de kontraherende parter i Barcelona-konventionen og dens protokoller, der skal afholdes i Paris (Frankrig) fra 8. til 10. februar 2012. 3) I overensstemmelse med artikel 17 i konventionen og artikel 14, stk. 1, i protokollen, træder en ændring af protokollens bilag i kraft for alle kontraherende parter ved udløbet af en periode, der fastlægges af de pågældende kontraherende parter, når de vedtager ændringen, bortset fra de kontraherende parter, der har underrettet depositaren om, at de ikke ser sig i stand til at godkende ændringen. Rådet skal derfor træffe en afgørelse i henhold til traktaten om Den Europæiske Unions funktionsmåde, artikel 218, stk. 9, med henblik på at fastlægge EU's holdning på det syttende møde for de kontraherende parter. På mødet for de nationale "Focal Points" i Marseille (Frankrig) i 2011 fremsatte konventionens sekretariat et forslag om at opgradere ti hajarter fra bilag III til bilag II. Af disse ti arter bør to arter (Galeorinus galeus og Isurus oxirhincus) forblive i bilag III, idet ICCAT vil gennemgå situationen for disse bestande på det næste årlige møde. Ydermere bør de to rokkearter (Leucoraja circularis og L. melitensis) også forblive i bilag III, men de fortjener særlig opmærksomhed. Der bør træffes foranstaltninger til at indsamle flere oplysninger om rokker, så der opnås præcise videnskabelige data til eventuelt på et senere tidspunkt at gennemgå en mulig opgradering til bilag II. 4) De fremlagte forslag til ændringer vil ikke medføre ændringer af EU-lovgivningen. De er ikke i modstrid med fugledirektivet[3] og habitatdirektivet[4] eller den fælles fiskeripolitik[5]. Unionen bør støtte forslagene ud fra følgende betragtninger: 1) de er videnskabeligt velfunderede, 2) der bør bevares sammenhæng mellem EU's interne og eksterne foranstaltninger og 3) EU er forpligtet til at deltage i det internationale samarbejde om at beskytte den biologiske mangfoldighed, jf. artikel 5 i FN-konventionen om den biologiske mangfoldighed, de indgåede aftaler på den seneste partskonference i Nagoya i 2010, og det mål, som blev aftalt på verdenstopmødet om bæredygtig udvikling, nemlig en mærkbar reduktion i tabet af biodiversitet inden udgangen af 2010. I betragtning af ovenstående bør EU på det syttende møde for de kontraherende parter i Barcelona-konventionen støtte en vedtagelse af ændringen af bilagene. 2012/0021 (NLE) Forslag til RÅDETS AFGØRELSE om fastlæggelse af Den Europæiske Unions holdning til forslagene om ændring af bilag II og III til protokollen om særligt beskyttede områder og den biologiske mangfoldighed i Middelhavet til konventionen om beskyttelse af havmiljø og kystområder i Middelhavet på de kontraherende parters syttende møde RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9, under henvisning til forslag fra Europa-Kommissionen[6] og ud fra følgende betragtninger: (1) EU er kontraherende part i konventionen om beskyttelse af havmiljø og kystområder i Middelhavet[7] (i det følgende benævnt Barcelona-konventionen) og part i protokollen om særligt beskyttede områder og den biologiske mangfoldighed i Middelhavet og bilagene hertil[8] (i det følgende benævnt protokollen). (2) De kontraherende parters møde er konventionens beslutningstagende organ, og organets beføjelser omfatter kapaciteten til i nødvendigt omfang at ændre bilagene til konventionen og dens protokoller. I overensstemmelse med artikel 17 i Barcelona-konventionen og artikel 14, stk. 1, i protokollen, træder en ændring af protokollens bilag i kraft for alle kontraherende parter ved udløbet af en periode, der fastlægges af de pågældende kontraherende parter, når de vedtager ændringen, bortset fra de kontraherende parter, der skriftligt underretter depositaren, at de ikke ser sig i stand til at godkende ændringen. (3) Til de kontraherende parters syttende møde, der finder sted fra 8. til 10. februar 2012 i Paris (Frankrig), har konventionens sekretariat fremlagt forslag om at yde større beskyttelse for en lang række yderligere arter ved at ændre bilag II og III til protokollen. (4) De fremlagte forslag til ændringer vil ikke medføre ændringer af EU-lovgivningen. (5) EU bør støtte nogle af disse forslag, fordi de er videnskabeligt sunde og passer sammen med EU's lovgivning og EU's forpligtelser til et internationalt samarbejde om beskyttelse af den biologiske mangfoldighed, og fordi de er i overensstemmelse med både artikel 5 i FN's konvention om den biologiske mangfoldighed[9] og det mål om betydelig reduktion af den nuværende sats for tab af biologisk mangfoldighed senest i 2020, som i 2010 blev aftalt inden for rammerne af konventionen om den biologiske mangfoldighed — VEDTAGET DENNE AFGØRELSE: Artikel 1 På det syttende møde for de kontraherende parter i Barcelona-konventionen og dens protokoller vil Europa-Kommissionen indtage følgende holdning for Den Europæiske Union ved afstemningen om forslagene om beskyttelse af en række arter ved at opgradere dem fra bilag III til bilag II i protokollen. Europa-Kommissionen støtter, at følgende arter tilføjes til bilag II, henholdsvis slettes fra bilag III: a) Lamma nasus (Bonnaterre, 1788) b) Rhinobatos cemiculus (Saint-Hilaire, 1817) c) Rhinobatos rhinobatos (Linnaeus, 1758) d) Sphyrna lewini (Griffith & Smith, 1834) e) Sphyrna mokarran (Rüppell, 1837) f) Sphyrna zygaena (Linnaeus, 1758). Artikel 2 Denne afgørelse træder i kraft den ... Udfærdiget i Bruxelles, den På Rådets vegne Formand [...] [1] Rådets afgørelse 77/585/EØF af 25. juli 1977 om indgåelse af konventionen om beskyttelse af Middelhavet mod forurening samt protokollen om forebyggelse af forurening af Middelhavet, forårsaget af dumpning fra skibe og luftfartøjer, EFT L 240 af 19.9.1977, s. 1. [2] Rådets afgørelse 1999/800/EF af 22. oktober 1999 om indgåelse af protokollen om særligt beskyttede områder og den biologiske mangfoldighed i Middelhavet samt om godkendelse af bilagene til den nævnte protokol (Barcelona-konventionen), EFT L 322 af 14.12.1999, s. 1. [3] Rådets direktiv 2009/147/EF af 30. november 2009 om beskyttelse af vilde fugle, EUT L 20 af 26.1.2010, s. 7-25. [4] Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992, s. 7. [5] Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik, EFT L 358, 31.12.2002. s. 59. [6] EUT C […] af […], s. […]. [7] Rådets afgørelse 77/585/EØF af 25. juli 1977 om indgåelse af konventionen om beskyttelse af Middelhavet mod forurening samt protokollen om forebyggelse af forurening af Middelhavet, forårsaget af dumpning fra skibe og luftfartøjer, EFT L 240 af 19.9.1977, s. 1. [8] Rådets afgørelse 1999/800/EF af 22. oktober 1999 om indgåelse af protokollen om særligt beskyttede områder og den biologiske mangfoldighed i Middelhavet samt om godkendelse af bilagene til den nævnte protokol (Barcelona-konventionen), EFT L 322 af 14.12.1999, s. 1. [9] Rådets afgørelse 93/626/EØF af 25. oktober 1993 om indgåelse af konventionen om den biologiske mangfoldighed, EFT L 309 af 13.12.1993, s. 1.